Minn Jannar li ġej, sidien ta' propjetajiet residenzjali privati f'żona ta' konservazzjoni urbana u binjiet skedati fi grad wieħed u grad tnejn jistgħu jibbenefikaw minn skema li toffrilhom sa' sebgħin fil-mija rifużjoni tal-ispejjez għar-restawr, għall-konservazzjoni u għall-manutenzjoni. Fit-tnedija tal-iskema intqal li 'Irrestawra Darek' tagħmel distinzjoni bejn sidien li huma first time buyers u sidien li diġà għandhom propjetà. Il-first time buyers, ta' binjiet residenzjali skedati fi grad 1 u grad 2 jistgħu japplikaw għal rifużjoni ta' 70%, sa massimu ta' mitt elf ewro, tal-ispejjez tax-xogħol ta' restawr u konservazzjoni fuq il-faċċata, fl-intern, fl-arkitettura tal-ġonna u l-ġwiebi u ċertu xogħol ta' riabilitazzjoni. Dan filwaqt li first time buyers ta' propjetajiet f'żoni ta' konservazzjoni urbana jistgħu japplikaw għall-istess rifużjoni, jiġifieri sa sebgħin fil-mija tal-ispejjeż, iżda sa massimu ta' għaxart elef ewro. Min hu diġà propjetarju ta' dar li taqa' taħt waħda minn dawn il-kategoriji u jixtieq jagħmel xogħol ta' restawr u manutenzjoni jista' jirċievi rifużjoni fuq l-ispejjeż ukoll iżda din hija limitata għax-xogħol fuq il-faċċata biss. B'din ir-rata ta' rifużjoni tant għolja, din l-iskema, li tħabbret fil-baġit, qed titqies bħala waħda mill-iktar ġeneruzi offruti mill-Awtorità tal-Ippjanar. L-iskema 'Irrestawra Darek' se tkun disponibbli għax-xogħlijiet b'permess ta' żvilupp li jibdew wara l-ewwel ta' Jannar u se tibqa' miftuħa sat-tletin ta' April jew sakemm jintefqu t-tmien miljun ewro li hemm allokati għaliha. Din l-iskema hija ffinanzjata mill-fondi li qed jinġabru mill-iskema tar-regolarizzazzjoni, fejn s'issa tħallsu 'l fuq minn miljun ewro u huwa stmat li mir-rittmu t'applikazzjonijiet li hemm dieħla, dan il-fond ikompli jkollu dħul ta' madwar sitt mitt elf ewro fix-xahar. Is-Segretarju Parlamentari għall-Ippjanar Deborah Schembri rrimarkat li din l-iskema tingħaqad mal-katina ta' inizjattivi tal-Gvern li jassistu r-riġenerazzjoni tal-qalba tal-irħula. "Hija miżura tajba ħafna biex ikollna tisbieħ fil-komunità tagħna f'żoni ta' konservazzjoni urbana u fl-istess ħin inkunu qed nirrestawraw bini storiku ta' ċertu valur u anki ċertu artiġjanat li kienu jsiru fil binjiet tagħna jkomplu jsiru," qalet Schembri. Is-Segretarju Parlamentari responsabbli mill-Kunsilli Lokali Stefan Buontempo tkellem b'sodisfazzjoni dwar li l-Awtorità laħqet ftehim mal-Assoċjazzjoni tal-Kunsilli Lokali biex il-Kunsilli kollha joffru servizzi professjonali ta' perit intiż fil-konservazzjoni fil-lokalità filwaqt li jżommu lura milli jitolbu ħlas għall-permess ta' tqegħid t'armar relatat max-xogħlijiet għal perjodu ta' tliet xhur. L-applikazzjonijiet se jkunu disponibbli minn nofs Jannar u għal iktar tagħrif wieħed għandu jidħol fis-sit elettroniku tal-Awtorità tal-Ippjanar.